
Национална програма за заетост и обучение на 
хора с трайни увреждания
ОСНОВНА ЦЕЛ НА ПРОГРАМАТА

Повишаване пригодността за заетост и осигуряване на заетост на регистрирани в Дирекция „Бюро по труда” безработни хора с трайни увреждания или преминали успешно курс на лечение за зависимост към наркотични вещества хора в трудоспособна възраст, като предпоставка за преодоляване на социалната им изолация и за пълноценното им интегриране в обществото.
НЕПОСРЕДСТВЕНИ ЦЕЛИ НА ПРОГРАМАТА

· Създаване на условия за заетост на безработни хора с увреждания, регистрирани в дирекции „Бюро по труда”, обект на Програмата.

· Повишаване пригодността за заетост и заработване на трудови възнаграждения чрез осигуряване на обучение на лицата, обект на Програмата.

· Повишаване степента на информираност на обществото за проблемите и възможностите на лицата от целевите групи по Програмата, с цел промяна на обществените нагласи и премахване на съществуващите стереотипи.

· Насърчаване на работодателите да наемат на работа безработните, обект на Програмата.

· Развитие на партньорството на всички нива при реализацията на Програмата.

· Създаване на условия за достоен и самостоятелен живот за хората, обект на Програмата.
ТЕРИТОРИАЛЕН ОБХВАТ

Програмата се прилага във всички общини на страната.
Сдружение „Здраве за всички”
Сдружението  е нестопанска организация регистрирана в гр. Плевен в обществена полза и с основна цел да подпомага, координира и подобрява взаимодействието на ангажираните в сферата на здравеопазването и социалното дело.

Основен приоритет на организацията са хората с увреждания.

Основна дейност - предоставяне на комплексни услуги и технически помощни средства за хора с увреждания по реда на Наредба№2 на МТСП. Тази дейност се реализира под формата на Социално предприятие към Сдружение Здраве за всички”. Дейностите на Социалното предприятие /СП/, което е част от Сдружение "Здраве за всички", се основават на принципа на комплексното обслужване на хората с увреждания.

От началото на работата си през 1996 г. организацията работи в сферата на социалните услуги чрез предоставяне на безплатно обучение, консултации и помощни средства за хората с увреждания. Създаденият работещ модел на социално предприятие произвежда и предоставя безплатни здравни и социални услуги на хората с увреждания, и се финансира от приходите от дейността си, а също и от партньорските си взаимоотношения с лицензираните компании - вносители на технически - помощни средства.

Националната мрежа на СП за обслужване на хората с увреждания в България включва 15 офиса и 34 клона. Ежегодно СП "Здраве за всички” обслужва над 5000 хора със специфични нужди от цялата страна.

Мисията на организацията е да предложи достъпни услуги и да създаде необходимите условия и възможности за интеграцията на хората с увреждания, а в

дългосрочен план да подобри качеството им на живот, чрез достъп до висококачествени технологии, информация, консултации и платформа за обществена подкрепа и политически решения.

Как да се отнасяме към хората с увреждания?

Как? Да помогнем ли на сляп човек на светофара или да дарим стотинки на човека без един крак, просещ на улицата? Да се преместим в най-далечния край на улицата от детето с нетипично поведение, държащо се странно на улицата? Да отговорим ли на особняка с мръсни дрехи, който ни пита дали от тук минава даден номер автобус? А как да се държим с кучето водач, докато е в автобуса заедно с човек, който има нужда от него?

Най-важното нещо е да се отнасяме към хората с увреждания като с равни. Да не ги съжаляваме, да не страним от тях, да не ги приемаме като различни, и обратно – да не акцентираме върху техния недостатък.
Виждаме незрящ човек на светофара до нас. Не бива веднага да го хванем за ръка и да започнем да го превеждаме през улицата, като че ли е някакво малко дете (повярвайте има такива случай). Какво да направим?

Първо трябва да съобразим дали светофара има звукова сигнализация, дали човека ще се ориентира при зелен сигнал, ако останалите хора започнат да пресичат улицата.

Второ е изключително важно да му предложим помощ и чак когато човека се съгласи, тогава да му помогнем. Не бива при виждането на сляп човек да го вдигаме (ако сме физически способни) и да го превеждаме през улицата. Представете си, че сте човек на светофар и не виждате абсолютно нищо и изведнъж някой ви хваща, вдига и пренася на улицата. Ще се стреснете, а след това ще се почувствате дори унизен, защото се чувствате неравностойно.

За кучетата водачи е важно да се знаят няколко неща. Най-важно: тези кучетата са на работа и не бива да ги храним, галим или по друг начин да им отвличаме вниманието, защото в момента те са очите на човека пред нас. Не се плашете от тях, те са обучени, възпитани да помагат само и единствено на човека, за който се грижат и няма да ни навредят или нападнат.

Какво да направим когато пред нас на тротоара се задава дете с видимо странно и нетипично поведение? За да си отговорим на този въпрос отново е необходимо да се поставим на мястото на неговия придружител, най-често това е неговата майка. Представете си да сте майката на това дете, да сте с него на улицата и да разбирате, че детето ви не се държи така, както се държат останалите деца. Гледате погледите на останалите хора, едни гневни и укорителни, други състрадателни и т.н. Важно е да приемем това като нещо нормално и да не показваме специално, индивидуално отношение към детето. Докато се разминаваме с него и детето по някакъв начин направи контакт с нас не бива да реагираме остро, примерно да ни настъпи или спъне без да иска е редно да се усмихнем и да кажем, че няма проблем, вместо да вдигнем скандал за това как  детето е невъзпитано и родителят не е в състояние да възпита детето си. Ако пък ситуацията е различна и детето например е в криза, а родителят видимо от притеснение и паника се затруднява да се справи със ситуацията, е редно да предложим помощта си и да помогнем за успокояването детето. В тези ситуации хората се чувстват сами с децата си и самата помощ от друг човек действа като глътка чист въздух и тушира паниката, но е важно да предложим помощта си, а не да реагираме през действията на родителя, защото ние сме обикновен минувач и не знаем особеностите на детето, докато родителя ги знае. От друга страна не трябва да забравяме, че хората са различни и тяхната реакция е индивидуална. Докато на една майка бихме помогнали, като и предложим помощта си, то друга би се почувствала ужасно от факта, че привлича хора със ситуацията в която е изпаднала. Но това, което може спокойно да направим е: да не сочим с пръст, да не даваме осъдителни коментари, да не гледаме странно.
Да погледнем към нещо често случващо се по улиците на София. Идва до нас някакъв човек с отблъскващ външен вид или с нетипично поведение. Виждаме човека и си помисляме, че или е наркоман, или има психични проблеми и веднага се отдръпваме. Но този човек ни пита дали на дадената спирка минава тролей номер 2, а ние се правим, че не го чуваме и се обръщаме на другата страна. Случвало ви се е нали? А сега без да целя да ви карам да се чувствате зле ще ви представя по различна гледна точка. Този човек може да е с интелектуален дефицит и животът да му е преминал през специални училища, индивидуални програми и хиляди часове индивидуална работа за да може да научи, че пред блока му спира тролей номер 2 и спирката му е тази с червеното магазинче от което трябва да си купи билет винаги, когато ползва тролей и че трябва да си купи още един за да може да се върне. Това нещо го е учил в продължение на една, две, а може и повече години. Сега си представете, че този човек на видима възраст 30-40 години вече е загубил своите родители и за него се грижи, някой далечен роднина или съсед. Този човек му носи храна и му помага със сметките, но през останалото време нашият човек се разхожда по града или ходи на едно и също място, място което му носи спокойствие, място което обича. В момента този човек е научен, че може да се прибере с тролей номер 2. Научен е, когато застане на спирка, да попита дали от там минава даденото превозно средство. Припомнете си как този мъж или жена в момента ви пита дали минава тролей номер 2 на спирката. Ще му отговорите веднага, нали? Да определено, но защото сте си представили другата страна на монетата – страна, която ни се спестява, а е изключително важна.

Накрая да споменем и хората, просещи на улицата с някакви видими увреждания, били те физически, като липса на крайници или психически (с интелектуални дефицити). Ако видите човек, просещ на улицата с видимо увреждане – било то физическо, като липса на крайник, или психическо (с интелектуални дефицити), вместо да му метнете лев или два е по-добре да му купите топло ядене или да го почерпите едно кафе; да поговорите с него; да се запознаете с проблемите му; да го накарате да се почувства човек… Понякога е хубаво и да си припомним, че нашите проблеми не са толкова големи, колкото си мислим; че има хора, в по-лошо положение от нашето.

Специалното училище за ученици с увреден слух „Проф. д-р Стоян Белинов“, гр. Пловдив, отпразнува своята 98-а годишнина
Училището е открито на 25.02.1925 г. под названието „Държавен институт за глухонеми. На 21.03.1986 г. е преименувано и оттогава с гордост носи името на професор д-р Стоян Белинов.

Стоян Белинов е роден на 30.03.1872 г. в гр. Котел. Той е основоположник на българската оториноларингология и отоневрология. Бил е началник на първото отделение по ушни, носни и гърлени болести в Александровска болница.

Проф. д-р Стоян Белинов има 32 години научна дейност и е написал 120 научни труда. Бил е дългогодишен член на управата на Българския червен кръст. Той е инициатор за създаването на Дружеството за закрила на глухонемите. С много желание, старание и труд учители и деца отпразнуваха годишнината на своето училище. За празника те подготвиха и изпълниха драматизации на любими детски приказки, синхронни изпълнения на любими стихотворения и български народни песни, танци, пантомима и инструментална група.

  Честит празник на всички, които са съпричастни към радостните събития в любимото училище!

Нека то бъде все така в сърцата ни , за прекрасни и споделени мигове!

Богдана Петрова, рехабилитатор

на слуха и говора в СУ за УУС „Проф.

д-р Стоян Белинов” - Пловдив

***

При изключителен успех премина пролетното турне на театър „Цвете” , който в 5 различни градове от страната представи спектакъла „Граници”. Зрителите на София имаха възможност да гледат двуезичният спектакъл на 14 март в Националния студентски дом; на 17 март спектакълът беше гледан в Кюстендил, в театъра на общината; на 20 март в читалището в Дупница; на 27 март в театъра на Сандански. Заключителното представление беше играно в София на 28 март в залата на Националния студентски дом.

„Граници” е постановка, създадена по мотиви от пиесата „Кукунор и Унику на Ееро Енквист и е реализирана в партньорство с театър „Мим-Арт. Адаптацията и режисурата са на Васил Спасов, а сценографията на Бояна Бъчварова. Ролите са поверени на актьорите Росица Караджова, Виолина Василева-Александрова, Нури Яшаров и Тодор Янкулов.

Иновативният двуезичен спектакъл събира актьори с и без слухови нарушения на една сцена, както и чуваща, и нечуваща публика в една зала. Всеки образ се представя от двойка актьори,

които по уникален начин съчетават двата езика – говорим и жестов. Театър „Цвете” работи с различен тип малцинствени групи и хора с увреждания.

Пиесата „Границиˮ е реализирана по програма „Творческа Европа” в пет държави едновременно – Португалия, Хърватска, Англия, Белгия и България, като всяка страна е интерпретирала драматургията по различен начин. Разпространението на спектакъла е организирано с финансовата подкрепа на национален фонд „Култура” по програмата за възстановяване и развитие на частни културни организации.

Зрителите в залите бяха глухи и чуващи, и заедно, след всички представления изразяваха своите емоции и одобрение с аплодисменти, които дълго не стихваха. След всяко представление имаше дискусия, в която всеки да покаже своята гледна точка и лично да участва в разговорите.

А те винаги завършваха с възхищението от това как глухите и чуващите актьори работят на завидно професионално ниво.

Росица Караджова

ТИШИНА, СГБ

Забравените заслуги на Кирил и Методий

Кирил и Методий днес са  почти непознати в Западна Европа - въпреки заслугите им. Католическата агенция КНА припомня великото дело на солунските братя по повод 40-годишнината от обявяването им за съпокровители на Европа.

Кирил и Методий, двамата славянски апостоли, все още са слабо познати по западноевропейските географски ширини. И то независимо от факта, че в навечерието на 1981 година първият папа-славянин Йоан Павел Втори ги повъзгласи за „съпокровители на Европа“. Преди 40 години, през 1981, този празник за първи път беше тържествено отбелязан. Бяха времена, когато комунистическият режим репресираше християните в Средна и Източна Европа и те болезнено се нуждаеха от свои светци-покровители.

Защо Западът забрави Кирил и Методий

„Християнска Европа трябва да диша и с двата си бели дроба: римо-католическия и източно-православния“ - такива бяха тогава думите на папата. Този жест на Йоан Павел Втори имаше огромно духовно-историческо значение, защото всъщност ревизираше широко разпространената теза за трите колони, върху които се крепи Европа: Античността, християнството и германите.

Незаслужената забрава на славянските апостоли има дълга традиция в Германия: мисията на Кирил и Методий във Великоморавия винаги е била трън в очите на франкско-баварските епископи. Те открай време са смятали, че това е намеса в тяхната сфера на влияние.

Двамата братя са сред най-важните светци на Източната църква. Методий, със светско име Михаил, и Кирил, със светско име Константин, произхождат от Солун, който по онова време е вторият по големина град във Византийската империя. Двамата обичат монашеското уединение, но по молба на византийския император Михаил Трети през 862 година поемат на важна мисия във Великоморавия.

Началото на славянската писменост

Константин отрано съзира проблема: славяните все още нямат писменост. „Как да пиша върху вода?“ - иносказателно попитал той императора. Преди отпътуването за Великоморавия Константин създава азбука на базата на гръцките букви, пригодена към славянските звуци. С помощта на тази азбука двамата братя превеждат и най-важните християнски книги, което поставя началото на славянската писменост. От шрифта на Кирил неговите ученици по-късно създават кирилицата, която и до днес се използва в редица държави на Балканите и в Русия.

Кирил и Методий мисионерстват на народния език на славянското население. Тази идея тогава е изключително напредничава, тя изпреварва със столетия времето си. Славяните упорито се противопоставят срещу римско-германския манталитет, който мисионерите се опитват насила да им наложат. В своето обръщение към папата през 867 година Константин успешно защитава правото на славяните да изповядват християнската религия на своя собствен език.

Константин умира на 14 февруари 869 в Рим. Малко преди смъртта си той облича монашески одежди и приема името Кирил. По-големият му брат Методий става папски легат за славянските страни и е изпратен във Великоморавия. Възникването на славянска църковна провинция се превръща в крайъгълен камък за приобщаването на славяните към християнството. Методий умира на 6 април 885 година в Южна Моравия, където се е отдал на мисията си заедно с около 200 ученици и проповедници.

Делото на Кирил и Методий пуска корени най-напред в България

След смъртта на Методий неговото дело първоначално изглежда провалено. Политическият вятър е променил посоката си. Но моралният авторитет на Методий все пак успява да спаси славянската мисия. Учениците му се разпръсват в четирите посоки на света, а делото на славянските апостоли пуска трайни корени най-напред в България. Там цар Борис предоставя на методиевите ученици ново поле за деятелност в днешния Охрид. Именно оттам кирилицата разнася християнството надалеч - през Румъния та чак до Киевска Рус, а оттам през Москва и из цяла днешна Русия.

Кирил и Методий остават верни както на латинската, така и на византийската традиция, както на западната, така и на източната. Тази тяхна нагласа е истински екуменическа, при това във времена, когато източните и западните християни все още живеят под общ църковен покрив. Братята правят християнското послание разбираемо за славянското ухо и въвеждат славянския език като литургичен, което отчасти мотивира бохемите, моравците и словаците по-късно да се обвържат с Рим.

Независимо от всичко това Кирил и Методий и до днес си остават позабравени на Запад - макар че са съпокровители на Европа.

Спомен за голямата приятелка на България – Мерсия Макдермот

Броени дни преди да навърши 96 години на 31 март 2023 г. от този свят си отиде Мерсия Макдермот, която превърна в своя мисия българския Апостол на свободата и изследването на българската история.

Със своята задълбочена изследователска и преподавателска работа, посветена на България, Мерсия Макдермот оставя забележителна следа в съвременната българска историография.

С книгите и лекционните си курсове тя възпита поколения български учени, студенти и ученици и популяризира в Европа и по света делото на Апостола на свободата Васил Левски, революционера Гоце Делчев и други дейци на българското Националноосвободително движение. България остава завинаги признателна за неоценимия принос и се прекланя пред паметта и. 

Мерсия Макдермот пише и История на България на английски език. Преди две години получава грамота за заслуги към София. Последната публикувана книга е "Имало едно време България“.

Писателят Илко Иларионов от Плевен представи пред съгражданите си 
своята нова стихосбирка „Намерих те утре”
На 19 април 2023 писателят Илко Иларионов от Плевен представи за първи път пред съгражданите си своята нова стихосбирка „Намерих те утре”. Залата на Художествена галерия „Арт Център – Плевен” се изпълни до краен предел с ценители на литературата и творчеството на автора. Председателят на Съюза на българските писатели (СБП) Боян Ангелов, който е издател, редактор и рецензент на книгата, даде висока оценка на поетичната дарба на 69-годишния автор.

Пред БТА Ангелов каза: „Илко Иларионов е един успешен поливалентен творец – актьор, драматург, поет и белетрист. През последните 7-8 години съм имал доста срещи с него, и те винаги са ме вдъхновявали, защото той е интелигентен човек, който пише много интелигентно, разкри Ангелов. Тази негова книга е своеобразен сеизмограф не само на нашето болно от лъжи и разочарование време, но и на миналото, в която пулсира неумиращата любов". На въпрос на БТА колко чете българинът днес, председателят на СБП бе категоричен, че „българите винаги са чели, но системата днес е система на чуждопоклонничество”. „Това време не знам дали е страшно, но не е по-малко страшно от времето на Паисий. Убеден съм, че така е устроен животът, че човек трябва да принадлежи на родовите си корени, към майка си, към баща си и към голямата Майка България”, изтъкна Боян Ангелов. Избрани стихове от книгата прочетоха авторът, актьорите Георги Ангелов и Адриан Филипов, режисьорът Димо Дешев. Певицата Мария Тодорова представи песен по стихове на поета. Много от присъстващите си взеха автограф от автора. Специален поздрав той получи от кмета Георг Спартански. Двамата разкриха пред присъстващите, че имат уговорка – на следващото общоградско събитие пред паметника на Васил Левски в центъра на Плевен кметът да рецитира стихотворението на Илко Иларионов, посветено на Апостола. Художник на илюстрациите на новия поетичен том е плевенският художник Валери Петров. Литературната премиера в Плевен бе организирана от Народно читалище „Цветан Спасов – 1956”, съвместно с Община Плевен, Дружеството на плевенските писатели и „Клуб на дейците на културата – 22”.

БТА, Плевен

14-ти поетичен конкурс „Зрящи сърца“ за хора
 с увредено зрение, 2023

Регламент на конкурса

Програма „Христо Ботев“ на БНР обявява:

14-ти поетичен конкурс „Зрящи сърца“ за хора с увредено зрение

Регламент на конкурса 

Желаещите да участват трябва: 

• да изпратят до 3 свои стихотворения на свободна тема 

• срокът за изпращане на стихотворенията е 10 май 2023 година 

• необходимо е участниците да посочат трите си имена, възраст, точен адрес и телефон за обратна връзка, както и e-mail 

• стихотворенията да бъдат изпращани на адрес: 

Българско национално радио София 1040, 

бул. Драган Цанков № 4 

програма „Христо Ботев“ 

за конкурса „Зрящи сърца“ или на e-mail: zriashtisartsa@bnr.bg 

Жури 

Творбите ще се оценяват от жури в състав: 

• Силвия Чолева (председател) – поетеса, ст. редактор в програма „Христо Ботев“ 

• Веселина Стоилова – поетеса 

• Кристина Александрова – поетеса 

• Цвета Николова – ст. редактор в програма „Христо Ботев“. 

Награди

Ще бъдат присъдени първа, втора и трета награди и една специална награда за млад автор (до 30 години). 

Имената на победителите ще бъдат обявени в предаването „Познати и непознати“ на 24 май 2023 година, в което ще се излъчат и наградените стихотворения.
Лекарят съветва

Остеопороза

Искам да споделя с теб нещо важно, опит от хората, които се сблъскват челно с проблема всеки божи ден. Това невероятно да изглежда са астронавтите.

Да, точно така. Може и да ти звучи странно, но се оказва, че при състояние на безтегловност (в каквото се намират астронавтите в космоса), организмът ни губи костна плътност с невероятна скорост (10% за 6 месеца!!! докато на Земята е 0.5 до 1% на година от 40-годишна възраст нагоре) и всички астронавти до един се връщат на Земята с някаква степен на остеопороза. Затова и точно те обръщат на казуса огромно внимание. Реално, ако искаш да следиш последните новости в борбата с остеопорозата – НАСА и астронавтите са твоите хора :))

По време на конгреса на ESPEN имах удоволствието да присъствам на лекция на холандският доктор-астронавт André Kuipers прекарал над 400 дни в космоса, който ни разказа какво правят по време на мисия, за да намалят силата на проблема.

И той сподели, че всъщност те наистина правят всичко, което ще видиш описано тук – хранителни добавки, хранене и дори медикаменти. И всичко това работи, но НЕ ДОСТАТЪЧНО. И според него, има само едно-единствено нещо, на този етап, което може да спре или възобнови костната ни плътност – вдигане на тежести и активно движение. И използва фраза, която и аз самата повтарям често, когато се заговоря с някой по казуса:

“Организмът ни не изпраща ценни вещества към системи, които НЕ се използват.”

Тоест, колкото и добавки с калций да приемаш, колкото и храни богати на калций да ядеш, колкото и да внимаваш за фосфор и комбинациите и всичко останало – докато седиш по цял ден и си обездвижен/а – резултатите няма да са налице, докато не покажеш на тялото си, че точно тази система се използва редовно и активно. А това е сложна задача докато си в безтегловност, напиши “astronauts heavy lifting in space” в гугъл, за да видиш до какви висоти стигат, за да го постигнат.

Което означава, че след като в космоса намират начин да тренират, то ние също можем и трябва да го правим. А при наличие на остеопороза или остеопения – вдигането на тежести и ежедневното движение (ходене, бягане, танцуване, качване на стълби, каквото ти харесва), трябва да ти станат рутина и да правиш и двете, ВСЕКИ ДЕН и по МНОГО.

Имай предвид все пак, че вдигането на тежести не е детска игра и тук не говорим за безхаберно пренасяне на торби и кашони. При тежестите е изключително важна техниката, за да не си навредиш, затова подходи към него отговорно и с помощта на специалист.

Протокол при остеопения и остеопороза

Първото нещо, за което се сещаме всички, когато чуем остеопороза е калций. Но в нашите среди се знае, че калцият не е достатъчен сам по себе си и дори и да се приема в мега дози като хранителна добавка самостоятелно, той няма да възобнови или спре разпада на костна матрица.

Защото, нашият организъм е малко по-сложен от това и нищо не работи самостоятелно. И в случая има нужда от комбинацията от калций, фосфор, магнезий, витамин Д3, витамините С и К, колаген, хиалуронова киселина, както и минералите борон, цинк, желязо, мед и манган.

Затова и този протокол ще е разделен на няколко важни под-заглавия, които да ни помогнат да си набавим не само калция, но и всичко останало необходимо ни за здрава костна система:

Хранене

Храни, богати на основните елементи:

Тук ще разделя темата на още 2 – храни, богати на необходимите елементи и храни, които пречат на усвояването и е добре да се избягват.

Калций, разбира се, като за най-добри източници на калцият необходим за здрава костна система се водят сусам, броколи, всички зеленолистни, тиква, нахут и водорасли.

Храните богати на фосфор, като тиквено семе, чиа, ленено семе, сусам, сьомга, пармезан, морски дарове, свинско месо, телешко, соя и бобови.

Добри източници на магнезий са реално всички растителни храни, но най-вече водорасли, зеленолистни, елда, просо, ръж, ориз, царевица и соя (виж обаче и долната точка за тях и ги използвай основно ферментирали или накиснати, например соята под формата на мисо, натто, темпе и др.).

За витамин Д, генерално, витамин Д е не по-малко важен от калция за здрави кости, затова обикновено се препоръчва допълнителен прием и от него.

Витамин К1 – всички зеленолистни, както и зеле, аспержи, млад грах, броколи и зелен чай, а за витамин К2 – ферментирало масло, ферментирали млечни и месо.

За колаген най-добрият източник са хранителните добавки на хидролизиран колаген както и приемът на костен бульон. Същото е валидно и за хиалуроновата киселина.

Храни, които пречат на усвояването им:

Както и при всичко останало, и тук като първа стъпка се препоръчва избягване на “празните калории”, тоест рафинираните храни (бяло брашно, бяла захар, бял ориз) и транс мазнините. А извън тях:

И фитиновата киселина е първа в списъка, това е елемент, намиращ се в зърнените, ядките, семената и бобовите, който пречи на усвояването на калция от храните. Затова отново ще повторя любимата си фраза – накисване, покълване, ферментиране е спасението. Просто когато ядеш бобови, ядки и семена ги накисвай предварително. Ако имаш желание и време – може и да ги покълнеш. А зърнените, особено пълнозърнестите такива, които са с най-високо съдържание на фитинова киселина се ферментират, например с квас.

И при остеопороза има също така препоръка да се избягва свръх приема на животински продукти (месо, млечни и яйца) и да се наблегне по-скоро на растителна диета с риба, тип Средиземноморска.

Към днешна дата знаем, че естрогенът е от съществено значение за здрава костна система и при намалена продукцията на естроген (например менопауза, постменопауза и след излагане на радиация или химиотерапевтични лекарства), костите стават порести и се разпадат по-лесно.

При остеопороза има и медикаменти, които възстановяват костната плътност, но те се изписват с рецепта от лекуващият лекар, затова ако имаш желание да ги допълниш към протокола – обърни се към него и обсъдете заедно ситуацията.

Колко точно трябва да се движим като превенция и при налична остеопороза:

– силова тренировка с натоварване с тежести, минимум 2 пъти седмично;

– тренировки за баланс, 20 минути всеки ден (например специфично ходене за баланс);

– кардио тренировки, при възможност, 150 минути седмично;

– ходенето НЕ е достатъчно, но е важно;

– тренировка за укрепване мускулите на гърба и правилна позиция на тялото (например ресторативно движение), 10 минути всеки ден.

По отношение на силовата тренировка с тежести, препоръките им са разделени според възраст и евентуално наличие на травми, затова е важно да се работи с експерт по темата, но генерално – от 10 кг до тренировки със собствена тежест (тоест достигане до собственото тегло, например при тегло от 60 кг, натоварване до 60 кг). И отново – в никакъв случай сам/а, а само под надзора и напътствията на експерт.

Балнеолечение и/или рехабилитационни услуги

ПРИЕМ НА ПАЦИЕНТИ ПО ЗАКОНА ЗА ХОРАТА С УВРЕЖДАНИЯ

Съгласно чл. 76, ал. 1 от Закона за хората с увреждания – хората с трайни

 увреждания с над 90 на сто намалена работоспособност, децата с трайни

 увреждания и военноинвалиди имат право на целева помощ по чл. 72, т. 4

 (балнеолечение и/или рехабилитационни услуги), която се предоставя веднъж

 годишно при наличие на медицинско предписание от лекар специалист.

Целевата помощ е в размер до 80 на сто от линията на бедност за

 съответната година (равностойно на 403,20 лв.), но не повече от действително

 направения разход съгласно представените документи.

Лицата, с определена потребност от чужда помощ имат право на

 помощта за покриване на разходите за един придружител, ако ползват такъв, в

 размер до 80 на сто от линията на бедност за съответната година, но не повече

 от действително направения разход, съгласно представените документи.

Необходими документи за прием:

– Медицинско направление (бланка на МЗ №119 – в два екземпляра),

издадено от лекуващия лекар или специалист- до 30

календарни дни преди датата на постъпване;

– Пълна медицинска документация: епикризи, изследвания, снимки,

електрокардиограми и др. (при необходимост);

– Експертно решение на ТЕЛК/НЕЛК;

– Документ, удостоверяващ извършена резервация в съответния филиал

 на „СБР-НК“ ЕАД.

Лицата с увреждания подават в срок 10-15 работни дни преди дата на

 постъпване, в дирекция „Социално подпомагане“ по настоящ адрес

 заявление-

Декларация заедно с описаните по-горе документи.

Легендата за свети Георги

Едно от най-известните чудеса извършено от Свети Георги и заради което е често изобразяван на иконите, убиващ змей, е чудото станало близо до град Вирит, днешен Бейрут, недалеч от град Лида, където лежало тялото на светеца.

Близо до град Вирит имало голямо езеро, в което живеел страшен змей, той често излизал и много хора ставали негова жертва. Когато пък доближавал градските стени дъхът му отравял онези, които били на близо и го вдишвали. Гражданите се опитвали да се преборят със звяра неведнъж, но нямали успех.

Така един ден те решили да помолят техния владетел за помощ, той пък от своя страна издал заповед, с която разпоредил всеки ден да предават на змея по едно от децата си и тъй да се спасят останалите. Издавайки тази заповед той уверил хората, че когато дойде неговия ред и той ще предаде дъщеря си на чудовището. И така всеки ден отвеждали на брега на езерото по едно от децата си докато не дошъл ред на дъщерята на управителя. Когато това станало, гражданите поискали от бащата да изпълни думата си. Той заповядал на детето си да облече най-хубавата си премяна и да отиде на брега на езерото.

Когато змеят излязъл, се появил Свети Георги яхнал бял кон и отишъл при девойката. Попитал я защо стои там и плаче, а тя като му обяснила защо е там викала към него да бяга. В този час светецът-воин препуснал към змея и го пробол с копието си. После наредил на момичето да го върже с пояса си и да го завлече в града. Народът, като видял това се разбягал от страх, но Свети Георги им заговорил, да не се страхуват, защото Господ Иисус Христос го е изпратил да ги избави от това зло, за да повярват в Него. Подир тези думи светият войн отрязал с меча си главата на змея, а хората повярвали в Бога и всички до един се покръстили, а те били двадесет и пет хиляди освен жените и децата.

На това място по-късно била съградена голяма църква на името на Божията Майка и друга една на името на Свети Георги Победоносец. Тук именно станало и друго чудо, при освещаването на този храм избликнал извор с жива вода, която лекувала много душевно и телесно болни.

Във византийските  икони Свети Георги е на бял кон с копие, което завършва с кръст и поразява змея. В картината на фламандския живописец Питер Паул Рубенс (1577-1640) сюжетът е решен различно от Византийската  композиционна схема – не с копие се пронизва дракона, а с вдигнатия над главата меч. Композицията има връзка с картината от Рафаел или  със знаците на английския ”Орден на Свети Георги”. Отличията на ордена, основан от крал Едуард III в 1347 година, имат изображение на Свети Георги, побеждаващ змея и мотото: „Да бъде опозорен този, който мисли лошо за него”.
Кулинарен спектър

Рецепта: Как да си направим сами вкусен, ориенталски, домашен локум?

Ориенталски локум! Деликатни, меки, ароматни и сладки кубчета, поръсени с пудра захар...

"Локум"  в превод от турски означава "лесни парчета"

Преди няколко века султанът поръчал на придворния готвач-сладкар да направи нечувано досега сладко изкушение, за да угоди на жените от харема си. След дълги опити готвачът получил захаросано изкушение локум, като смесил сироп, различни аромати и ядки. Има много легенди за локума, като съществуването му се споменава още през 12 век, когато Ричард Лъвското сърце поръчал богата трапеза за своята сватба. Сред месата, плодовете и деликатесите на масата имало и локум.

Една друга славянска легенда пък разказва как смел момък успял да откупи своята любима през 14 век, която била предвидена за харема на султана. Юнакът поднесъл на султана локум и си върнал жената. Още една история от 17 век пък обвързва локума с младия сладкар Бекир Ефенди, който успял с изобретателност да омилостиви лошия нрав на султана, като му приготвил нетрадиционното тогава лакомство.

През 18 век локумът успял да покори и сърцата на английските аристократи, като се вписал в тяхната чаена церемония. По време на обичайното пиене на следобеден чай благородниците в Англия обичали да си похапват локум.

Сладкото съчетание рахат локум е символ на безметежно задоволство или безгранично удоволствие, както всъщност може и да се преведе самата дума рахат. До края на 18 век, когато започва производството на захар, локумът се е подслаждал с мед и гроздова меласа.

 Кафе с домашен рахат локум

Рецепта за приготвяне на вкусен домашен локум

Съставки:

•1 чаена чаша царевично нишесте

•1 чаена чаша захар

•1 чаена чаша сочни плодове (ягоди, малини, сливи, кайсии)

•2 чаени чаши вода

•100 грама белени, сурови ядки

•1 чаена чаша пудра захар

•1 лъжичка ванилова захар

Приготвяне

 Смелете плодовете в блендер. Смесете ваниловата захар с 1/3 от плодовото пюре и 1 чаена чаша вода. Сложете да ври на умерен огън (5-7 минути след завиране).

Останалото плодово  пюре се смесва с царевичното нишесте и 1 чаена чаша вода.  След това се изсипва на тънка струя към сладката смес на котлона. През цялото време се разбърква и се вари в продължение на 2-3 минути, докато се сгъсти. Царевично нишесте може да бъде заменено с пшенично, но в този случай кубчетата ще бъдат с по-неустойчива форма.

Отстранете от огъня, добавете ядките и разбъркайте.

Вземете правоъгълна форма, застелете с фолио поставете сместта и равномерно разпределете. Височината на слоя да не е повече от 2 см. След втвърдяване (около 8 часа) извадете локума от формата заедно с фолиото. Нарежете на кубчета. Всяка кубче оваляйте с пудра захар и нишесте.

Смята се, че локумът е особено вкусен след седмица, но се страхуваме, че много малко хора ще чакат толкова дълго време!

Съставители: инж. Румен Петков, организатор клуб 
За контакти: тел.064/835852
0884 444 903
Разпространява се БЕЗПЛАТНО
ИНФОРМАЦИЯ ЗА СПОНСОРА:

www.sacrus.eu

www.ohu-bg.net

www.drorthopedic.eu
http://disability.pleven.bg

